পাল্লাকেল্লেতে সেই ফিনিশার ধোনির পুনর্জন্ম দেখা গিয়েছে। এখনও পুরো ২৪ ঘণ্টা পেরোয়নি। শ্রীলঙ্কার আনকোরা দলের কাছেই সামান্য রান তাড়া করতে গিয়ে মুখ পুড়ত ভারতের। সেই লজ্জা থেকে ভারতকে বাঁচিয়ে দিয়ে নায়ক সেই মহেন্দ্র সিংহ ধোনি। সহনায়কের ভূমিকায় অবতীর্ণ ভুবনেশ্বর কুমার। শ্রীলঙ্কার সামান্য ২৩৭ রান তাড়া করতে গিয়ে ভারত একসময় ১৩১/৭ রানে ভরাডুবির সামনে ছিল। সেখান থেকেই ত্রাতা হয়ে দাঁড়ান রাঁচির রাজপুত্র, যেমনটা তিনি এতদিন করে এসেছেন।
যে হর্ষ গোয়েঙ্কা ধোনি-সমালোচক হিসেবে সুপ্রসিদ্ধ, তিনিও টুইট করে ধোনির বীরত্বের কথা জানিয়ে দিয়েছেন। চেন্নাই সুপার কিংস নিজেদের ট্রেডমার্ক ভঙ্গিতে জানিয়ে দিয়েছে, ‘আপনার ফ্রিজও সামনের মরসুমে গরম হয়ে উঠবে।’ ধোনির আইপিএল-এ চেন্নাইয়ের যাত্রার ইঙ্গিত দিয়েই এই বার্তা দিয়েছে চেন্নাই।
যাইহোক, চরম মূল্যবান ৪৫ রানের জেরে ধোনি কিন্তু মুখের মত জবাব দিয়ে দিলেন সৌরভ গঙ্গোপাধ্যায়ের দলের অলরাউন্ডার অজিত আগরকারকে। চ্যাম্পিয়ন্স ট্রফিতে পাকিস্তানের কাছে হারের পর এক ক্রীড়া ওয়েবসাইটকে দেওয়া সাক্ষাৎকারে মুম্বইয়ের তারকা ক্রিকেটার জানিয়েছিলেন, ‘‘মনে হয় না ধোনি, যুবরাজ ৪ ও ৫ নম্বরে ব্যাট করতে পারবে। এটা টপ অর্ডারের উপর বড় চাপ ফেলে দিচ্ছে। যুবরাজকে আরও নীচের দিকে নামানো যেতে পারে, যেখানে ও স্বচ্ছন্দ।’’
এর পরেই বিস্ফোরক মতামত রেখেছিলেন আগরকার, ‘‘কোনও সন্দেহ নেই ধোনি ও যুবরাজ— দু’জনেই গ্রেট। তবে ২০১৯ বিশ্বকাপের কথা মাথায় রেখে ধোনি ও যুবরাজের ভবিষ্যৎ কী হবে, সেটা কোহলিকেই ঠিক করতে হবে।’’ বছরখানেক আগেও ধোনি সম্পর্কে নেতিবাচক মন্তব্য করেছিলেন তিনি, ‘‘ধোনি ভারতের সর্বকালের সেরা ক্রিকেটারদের একজন। তবে ধোনি দলের বোঝা হয়ে যাক, এটা মোটেও কাম্য নয়। ওঁর সাম্প্রতিক যা ফর্ম তাতে অবশ্যই উন্নতি ঘটাতে হবে।’’
আগরকারের পাশাপাশি ধোনিকে নিয়ে কার্যত নেতিবাচক মন্তব্য করেছিলেন নির্বাচক প্রধান এমএসকে প্রসাদ। বলে দিয়েছিলেন, ২০১৯ বিশ্বকাপের জন্য ধোনির পরিবর্ত খোঁজার অপশন এখনও খোলা। কোনও সন্দেহ নেই, বৃহস্পতিবার ধোনির ইনিংস মুখের মতো জবাব দিয়ে গেল আগরকার ও সেই সঙ্গে এমএসকে প্রসাদকেও।